
Δευτέρα, 27 Ιουλίου 2026

ΔΕΛΤΙΟ ΤΥΠΟΥ
Σύλληψη κυβερνήτη Ε/Π – Α/Ψ σκάφους στο Ηράκλειο - Εντοπισμός πυρομαχικού υλικού στη Μονεμβασιά –- Διακομιδές ασθενών


Τις πρωινές ώρες χθες, στελέχη της Λιμενικής Αρχής Ηρακλείου προέβησαν στη σύλληψη ενός 57χρονου ημεδαπού, κυβερνήτη επαγγελματικού σκάφους αναψυχής (Ε/Π-Α/Ψ). Συγκεκριμένα, διαπιστώθηκε ότι ο 57χρονος απέπλευσε από τον λιμένα Ηρακλείου για την εκτέλεση πλου με σύμβαση ολικής ναύλωσης, χωρίς να έχει λάβει την προβλεπόμενη άδεια απόπλου από την αρμόδια Λιμενική Αρχή. Η σύλληψη πραγματοποιήθηκε για παράβαση των διατάξεων του Ν. 4926/2022 (ΦΕΚ 82 Α') «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής...», σε συνδυασμό με το άρθρο 234 του Ν.Δ. 187/1973 «περί Κώδικα Δημοσίου Ναυτικού Δικαίου» (ΦΕΚ 261 Α'). Από το Κεντρικό Λιμεναρχείο Ηρακλείου που διενεργεί την προανάκριση πρόκειται να επιβληθούν και οι προβλεπόμενες διοικητικές κυρώσεις.

*****

Τις μεσημβρινές ώρες σήμερα, ενημερώθηκε η Λιμενική Αρχή της Μονεμβασιάς για τον εντοπισμό πιθανόν πυρομαχικού υλικού στη θαλάσσια περιοχή του όρμου «ΛΙΜΕΝΑΡΙΑ» Μονεμβασιάς Λακωνίας. Το πυρομαχικό υλικό (πιθανόν οβίδα) εντοπίστηκε σε απόσταση περίπου τριών μέτρων από την ακτή και σε μικρό βάθος. Από τη Λιμενική Αρχή Μονεμβασιάς ενημερώθηκαν οι αρμόδιες Υπηρεσίες για τις δικές τους ενέργειες.

*****

	Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-80χρονου, από το λιμάνι της Πάρου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν. Νάξου 57,
-72χρονου, από το λιμάνι της Ίου στο λιμάνι της Θήρας, με το Ε/Γ-Τ/Ρ «ΝΕΦΕΛΗ» Ν. Θήρας 43,
-2χρονου, από το λιμάνι του Αγκιστρίου Αίγινας στη μαρίνα Ζέας Πειραιά, με περιπολικό σκάφος Λ.Σ.-ΕΛ.ΑΚΤ. και
-82χρονης και 62χρονου, από το λιμάνι της Σκύρου στο λιμάνι της Κύμης, με το Ε/Π-Τ/Ρ «ΚΥΜΟΘΟΗ» Ν. Ραφήνας 73.

